比干臺
作者：趙瞻
朝代：宋

paragraphs: 九閽大壞一木支，勢知不可誠不欺。
商之三仁異所歸，死諌不欲狂囚爲。
賢哉萬世忠臣師，比干而已前其誰。
諌不當顯何所持，忠必愛君無拂辭。
帝舜載賡歌康隳，風雅比興陳盛衰。
君賢臣聖流書詩，光華榮輝同葳蕤。
扶起不欲憂顛危，剖心血頸鼎鑊糜。
此意不獨在一時，死者一傳星日垂。
猶有佞人乘其機，順正逢惡稱諷規。
甘言好語解人頤，如鼷食角寝不觜。
聰明蔽密蔀莫知，微干之節世亦疑。
章華非不窮峩巍，姑蘇一同宗社移。
名與土滅埽無遺，但爲世鑒那足譏。
兹臺巍巍存遺基，尚覺清風灑肝脾。
妖狐狡兔不敢依，飛沙落日予心悲。